11. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 238 της 16/22 Μαρτ. 1973 (ΦΕΚ Α΄ 67) Περί αυξήσεως των υπό του Ταμείου Νομικών καταβαλλομένων συντάξεων. Έχοντες υπ’ όψιν: α)Την παρ. 1 του άρθρ. 19 του Ν.Δ. 4114/1960 «περί Κώδικος Ταμείου Νομικών», β)την παρ. 4 του άρθρ. 15 του Ν.Δ. 4507/1966 «περί ρυθμίσεως θεμάτων τινών των Δικηγόρων, των Συμβολαιογράφων, τροποποιήσεως του Κώδικος περί Ταμείου Νομικών και άλλων τινών διατάξεων» (ΦΕΚ 71/28.3.1966, τεύχ. Α΄), γ)τας διατάξεις του υπ’ αριθ. 40/1972 Β.Δ/τος «περί κωδικοποιήσεως εις ενιαίον κείμενον των ισχυουσών διατάξεων, περί Υπουργικού Συμβουλίου και Υπουργείω» (ΦΕΚ 13/1972, τευχ. Α΄), δ)σύμφωνον γνώμην του Διοικητικού Συμβουλίου του Ταμείου Νομικών, διατυπωθείσαν κατά την υπ’ αριθ. 2520/30.1.1973 απόφασιν αυτού, ε)γνώμην του Συμβουλίου Κοινωνικής Ασφαλίσεως, διατυπωθείσαν κατά την υπ’ αριθ. 70/4.10.1972 συνεδρίασιν αυτού της ΙΣΤ΄ Περιόδου, ς)την υπ’ αριθ. 130/1.3.1973 γνωμοδότησιν του Συμβουλίου της Επικρατείας, προτάσει του Ημετέρου επί των Κοινωνικών Υπηρεσιών Υπουργού, απεφασίσαμεν και διατάσσομεν: Άρθρον μόνον.-1.Αι υπό του Ταμείου Νομικών καταβαλλόμεναι συντάξεις αυξάνονται γενικώς ως ακολούθως: α)Από 1ης Ιουλ. 1972 κατά ποσοστόν 5%, δι’ απάσας τας κατηγορίας. β)Από 1ης Ιαν. 1973 και εφ’ εξής, αι κατά τα ανωτέρω αυξανόμεναι συντάξεις, δια μεν την κατηγορίαν των Αμίσθων κατά ποσοστόν 5%, δια δε την κατηγορίαν των Εμμίσθων κατά ποσοστόν 3%. 2.Βάσει των ανωτέρω αυξήσεων και από των αυτών χρονολογιών προσαρμόζονται αναλόγως αι ισχύουσαι μονάδες προσδιορισμού των συντάξεων όπου τούτο απαιτείται υπό της διεπούσης το Ταμείον Νομικών νομοθεσίας. Εις τον αυτόν επί των Κοινωνικών υπηρεσιών Υπουργόν, ανατίθεμεν την δημοσίευσιν και εκτέλεσιν του παρόντος.

[Source: greek_legal_code_raptarchis | Tokens: 1547]